ทุนสำรองประเทศเพิ่ม 900 ล้านเหรียญฯ
ธปท.เผยทุนสำรองประเทศเพิ่ม 900 ล้านเหรียญสหรัฐ มาอยู่ที่ระดับ 1.815 แสนล้านเหรียญสหรัฐ คาดเป็นผลจาการเข้าดูแลค่าเงินบาท
30 พ.ย. 2555

ธปท.เผยทุนสำรองประเทศเพิ่ม 900 ล้านเหรียญสหรัฐ มาอยู่ที่ระดับ 1.815 แสนล้านเหรียญสหรัฐ คาดเป็นผลจาการเข้าดูแลค่าเงินบาท 
ธนาคารแห่งประเทศไทย (ธปท.) รายงานฐานะทุนสำรองระหว่างประเทศ ณ วันที่ 23 พ.ย.ปีนี้ ว่า อยู่ที่ระดับ 1.815 แสนล้านเหรียญสหรัฐ หรือประมาณ 5.576 ล้านล้านบาท เพิ่มขึ้น 900 ล้านเหรียญสหรัฐ หรือประมาณ 2.76 หมื่นล้านบาท หากคิดอัตราแลกเปลี่ยนในปัจจุบันที่เฉลี่ยอยู่ที่ระดับ 30.70 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.806 แสนล้านเหรียญสหรัฐ หรือประมาณ 5.555 ล้านล้านบาท 
ด้านฐานะซื้อเงินตราต่างประเทศล่วงหน้าสุทธิอยู่ที่ระดับ 2.51 หมื่นล้านเหรียญสหรัฐ เพิ่มขึ้นเล็กน้อย 100 ล้านเหรียญสหรัฐจากสัปดาห์ก่อนหน้าที่ 2.50 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและฐานะซื้อเงินตราต่างประเทศล่วงหน้าสุทธิแล้วอยู่ที่ระดับ 2.066 แสนล้านเหรียญสหรัฐ
ทั้งนี้ สาเหตุที่ทุนสำรองฯเพิ่มขึ้นเล็กน้อย น่าจะเป็นผลมาจาก การซื้อเงินเหรียญสหรัฐในตลาดส่งมอบทันที (Spot) เพื่อเข้าเก็บสะสมในทุนสำรองฯ เพื่อเป็นการดูแลความผันผวนของค่าเงินบาทบ้างในบางช่วงเวลา อย่างไรก็ตามค่าเงินบาทค่อนข้างเคลื่อนไหวมีเสถียรภาพและเกาะกลุ่มไปในทิศทางเดียวกับสกุลเงินในประเทศเอเชีย 
สำหรับฐานะเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธนาคารแห่งประเทศไทย อยู่ที่ระดับ 1.368 ล้านล้านบาท เพิ่มขึ้นจากสัปดาห์ก่อนที่ 1.307 ล้านล้านบาท ซึ่งเป็นการเพิ่มขึ้นในระดับปกติตามความต้องการจับจ่ายใช้สอยหรือการบริโภคในประเทศที่เพิ่มขึ้น